**DÔVODOVÁ SPRÁVA**

**B. OSOBITNÁ ČASŤ**

**Čl. I**

**K bodu 1** **[§ 2 písm. e) až g)]**

Vzhľadom na skutočnosť, že v minulosti došlo k vypusteniu ustanovenia § 27b a súvisiacich ustanovení vo vzťahu k investičnej pomoci zo zákona č. 91/2010 o podpore cestovného ruchu v znení neskorších predpisov (ďalej len „zákon č. 91/2010 Z. z.“) a ministerstvo už nebude poskytovať investičnú pomoc, je potrebné návrhom zákona vypustiť aj pojmy ako „investičný zámer“, „komplexné stredisko cestovného ruchu“ a „rozšírenie existujúceho komplexného strediska cestovného ruchu“.

**K bodu 2 [§ 3 písm. a)]**

Ide o legislatívno-technickú úpravu ustanovenia v nadväznosti na novelizačný bod 1 [vypustenie písmena g) z § 2], ktorým došlo k vypusteniu legislatívnej skratky zavedenej pre ministerstvo. Návrhom sa tak v § 3 písm. a) zavádza legislatívna skratka „ministerstvo“.

**K bodu 3 [§ 4 písm. f)]**

Dopĺňa sa dlhodobo prebiehajúca spolupráca so Štatistickým úradom Slovenskej republiky v súvislosti so zostavovaním komplexných štatistických údajov o vývoji cestovného ruchu.

**K bodu 4 [§ 4 písm. q)]**

Vzhľadom na skutočnosť, že ministerstvo už nebude poskytovať investičnú pomoc  
v sektore cestovného ruchu, je potrebné túto úlohu vypustiť aj z ustanovenia § 4 písm. q).

**K bodu 5 [§ 4 písm. s)]**

Navrhovanou úpravou sa vypúšťa úloha ministerstva vo vzťahu k zberu a výmene územných údajov, komunikácii s partnermi a podieľaní sa na marketingovej podpore predaja produktov cestovného ruchu regionálneho a národného charakteru. K plneniu danej úlohy dochádza zo strany organizácií cestovného ruchu.

**K bodom 6 a 17 [§ 8 ods. 5 a § 13 ods. 2]**

Umožnením členstva oblastnej organizácie vo viacerých krajských organizáciách v závislosti od území, na ktorých oblastná organizácia pôsobí, bude zabezpečená synergia a komplementárnosť pri tvorbe lokálnych produktov cestovného ruchu presahujúcich hranice definované súčasným členením územia krajov. Návrhom sa preto ustanovuje aj spôsob určenia výšky členského príspevku oblastnej organizácie krajskej organizácií, ak je členom viacerých krajských organizácií.

**K bodu7 [§ 10 ods. 1]**

Vzhľadom na to, že v § 26 zákon č. 91/2010 Z. z. explicitne ustanovuje údaje o fyzických osobách, ktoré sa zapisujú do Registra organizácií cestovného ruchu, sa vypúšťa súhlas so spracúvaním osobných údajov.

**K bodom 8, 9 a 12[§ 10 ods. 3, 6 a 9]**

Potreba úpravy lehoty na posúdenie návrhu na registráciu a priložených dokumentov a zároveň na vykonanie registrácie organizácie cestovného ruchu vyplynula z aplikačnej praxe, a to vzhľadom na náročnosť a závažnosť posudzovaných dokumentov.

**K bodom 10, 13 a 16 [§ 10 ods. 7 a 10 a § 12 ods. 5]**

Navrhovanou úpravou sa vypúšťajú ustanovenia týkajúce sa povinnosti ministerstva v súvislosti s oznamovaním údajov Štatistickému úradu Slovenskej republiky, nakoľko ministerstvo tieto povinnosti plní v súlade so zákonom č. 272/2015 Z. z. o registri právnických osôb, podnikateľov a orgánov verejnej moci a o zmene a doplnení niektorých zákonov v znení neskorších predpisov (ďalej len „zákon č. 272/2015 Z. z.“), a teda v lehotách a spôsobom uvedeným v tomto zákone poskytuje do registra právnických osôb, podnikateľov a orgánov verejnej moci všetky údaje, ktoré sa vedú o zapisovanom subjekte v registri právnických osôb, podnikateľov a orgánov verejnej moci podľa § 3 ods. 1 tohto zákona.

**K bodu 11 [§ 10 ods. 7]**

V dôsledku zmeny právnej úpravy po registrácii organizácie cestovného ruchu oznamuje ministerstvo krajskej organizácii identifikačné číslo organizácie, ktoré jej pridelil Štatistický úrad Slovenskej republiky prostredníctvom evidencie v registri právnických osôb, podnikateľov a orgánov verejnej moci.

**K bodu 14 [§ 11 písm. s)]**

Novelizačným bodom sa dopĺňa plnenie úlohy spočívajúcej v aktualizácii integrovaného informačného systému aj zo strany krajskej organizácie.

**K bodu 15 [§ 11a ods. 2]**

Dopĺňa sa možnosť krajskej organizácie zriadiť ďalšie orgány.

**K bodom 18 a 19 [§ 14 ods. 1]**

Novelizačným bodom 18 sa navrhujú vypustiť z § 14 ods. 1 mestské časti v Bratislave a v meste Košice, a to v záujme podpory stability v organizáciách cestovného ruchu pôsobiacich v týchto cieľových miestach. V súvislosti s vypusteným textom sa vypúšťajú aj poznámky pod čiarou k odkazom 4 a 5. Text v poznámke pod čiarou k odkazu 6 sa v zmysle novelizačného bodu 19 navrhuje nahradiť § 37 zákona č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších predpisov, ktorý definuje pojem ubytovacie zariadenie, a to z dôvodu zrušenia vyhlášky Ministerstva hospodárstva Slovenskej republiky č. 277/2008 Z. z., ktorou sa ustanovujú klasifikačné znaky na ubytovacie zariadenia pri ich zaraďovaní do kategórií a tried.

**K bodom 20 a 23 [§ 26 ods. 1 písm. b), i) a k)]**

Navrhovanou úpravou sa súčasné znenie § 26 ods. 1 písm. b), i) a k) zosúlaďuje s § 9 zákona č. 272/2015 Z. z. v znení zákona č. 302/2023 Z. z. tak, aby tieto ustanovenia obsahovali zákonné pomenovanie všeobecného identifikátora právnických osôb, ktorým je „identifikačné číslo organizácie“.

**K bodom 21 a 22 [§ 26 ods. 1 písm. d) a f)]**

Návrhovou úpravou sa v záujme zosúladenia právnej úpravy so zákonom č. 272/2015 Z. z. medzi údaje povinne zapisované do registra organizácií cestovného ruchu dopĺňa údaj o právnej forme organizácie cestovného ruchu a údaje o členoch organizácie cestovného ruchu v rozsahu podľa § 3 ods. 1 písm. d) zákona č. 272/2015 Z. z. Cieľom navrhovanej úpravy je, aby na účely zápisu údajov do registra právnických osôb, podnikateľov a orgánov verejnej moci boli v zdrojovom registri (t. j. registri organizácií cestovného ruchu) evidované všetky údaje o právnickej osobe podľa § 3 ods. 1 zákona č. 272/2015 Z. z. a ministerstvo v pozícií povinnej osoby sa vyhlo nutnosti administratívneho postupu podľa § 5 ods. 3 zákona č. 272/2015 Z. z. v znení zákona č. 302/2023 Z. z., ktorý sa použije, ak je rozsah údajov zapisovaných do zdrojového registra menší ako rozsah údajov zapisovaných a poskytovaných zo zdrojového registra do registra právnických osôb, podnikateľov a orgánov verejnej moci.

**K bodom 24 a 31 [§ 27a ods. 1 písm. c) až e) a § 27l]**

Návrhom zákona sa vypúšťa ako jeden z nástrojov financovania rozvoja cestovného ruchu nástroj „Poskytovanie investičnej pomoci pre oblasť cestovného ruchu“. Namiesto uvedeného nástroja sa medzi nástroje financovania rozvoja cestovného ruchu dopĺňa príspevok na rozvoj cestovného ruchu. Súčasne dochádza k zmene v názve príspevku na podporu cestovného ruchu v súvislosti so zmiernením negatívnych následkov pandémie, ktorá vznikla z dôvodu ochorenia COVID-19, uvedeného v písmene d) na príspevok na podporu cestovného ruchu v čase mimoriadnej situácie, núdzového stavu alebo výnimočného stavu z dôvodu potreby zohľadnenia budúcich potenciálnych situácií, ktoré môžu nastať nie iba v súvislosti s ochorením COVID-19 a môžu opätovne spôsobiť ohrozenie a poškodenie sektora cestovného ruchu.

Taktiež dochádza k nahradeniu nástroja financovania rozvoja cestovného ruchu, ktorým je príspevok na pomoc podnikom v súvislosti so zmiernením negatívnych ekonomických následkov v sektore cestovného ruchu, nástrojom označeným ako dotácia na podporu realizácie aktivít organizácie cestovného ruchu. Uvedený nástroj je súčasťou účinnej právnej úpravy, avšak doposiaľ nebol zaradený medzi jednotlivé nástroje financovania rozvoja cestovného ruchu. Príspevok na pomoc podnikom v súvislosti so zmiernením negatívnych ekonomických následkov v sektore cestovného ruchu sa vypúšťa z dôvodu zahrnutia danej pomoci pod príspevok na podporu cestovného ruchu v čase mimoriadnej situácie, núdzového stavu alebo výnimočného stavu.

**K bodom 25 a 26 [§ 27a až 27c]**

V záujme zvýšenia prehľadnosti právnej úpravy sa ustanovenia týkajúce sa rekreačného poukazu presúvajú do nového § 27b. Zároveň sa v navrhovanom znení odseku 1 spresňuje vydávanie rekreačného poukazu (resp. jeho vydavateľ) ako osobitného platobného prostriedku, ktorého vydávanie vyplýva z ustanovenia § 1 ods. 3 písm. k) zákona č. 492/2009 Z. z. o platobných službách a o zmene a doplnení niektorých zákonov v znení zákona č. 281/2017 Z. z. (ďalej len „zákon o platobných službách“). Vydávanie osobitných platobných prostriedkov vyplýva z už spomenutého ustanovenia, ktoré je transpozíciou smernice Európskeho parlamentu a Rady (EÚ) 2015/2366 z 25. novembra 2015 o platobných službách na vnútornom trhu, ktorou sa menia smernice 2002/65/ES, 2009/110/ES a 2013/36/EÚ a nariadenie (EÚ) č. 1093/2010 a ktorou sa zrušuje smernica 2007/64/ES (Ú. v. EÚ L 337, 23.12.2015) v platnom znení známou pod označením „PSD2“ a ktorých vydávanie spresňuje usmernenie od Európskeho orgánu dohľadu nad bankovníctvom (EBA) k vyňatiu obmedzenej siete podľa druhej smernice o platobných službách EBA/GL/2022/02. Doterajšie použitie pojmu limitovaný poskytovateľ koliduje s aktuálnym znením zákona o platobných službách. Navrhovanou úpravou sa však táto kolízia odstráni a zabezpečí jednotný prístup pre posudzovanie poskytovateľov osobitných platobných prostriedkov.

Ďalej v súvislosti s úpravou § 27a ods. 1 písm. c) dochádza i k doplneniu nového nástroja financovania rozvoja cestovného ruchu, a to príspevku na rozvoj cestovného ruchu. Uvedený nástroj sa dopĺňa na účely vytvorenia legislatívneho rámca, ktorý umožní ministerstvu poskytovať príspevok na rozvoj cestovného ruchu bez potreby vytvorenia schémy štátnej pomoci alebo minimálnej pomoci, ak nejde o formu podpory, ktorá je štátnou pomocou alebo minimálnou pomocou, alebo v prípade formy podpory, ktorá je štátnou pomocou alebo minimálnou pomocou, umožní ministerstvu vytvárať schémy štátnej pomoci alebo schémy minimálnej pomoci „de minimis“ alebo poskytnúť pomoc „ad hoc“ na pomoc fyzickým osobám, fyzickým osobám - podnikateľom a právnickým osobám pôsobiacim v sektore cestovného ruchu, okrem iného napríklad na rozvoj regiónov v oblasti cestovného ruchu.

Cieľom aplikácie nového nástroja rozvoja a podpory cestovného ruchu je predovšetkým podporovať inteligentné riadenie rozvoja cestovného ruchu založené na aktívnom zbere a vyhodnocovaní dát o pohybe a návšteve návštevníkov v území spravovanom organizáciami cestovného ruchu, čo umožní efektívnejšie nastavenie tvorby produktov a ich propagáciu na domácom trhu a zahraničných trhoch. Ďalším cieľom je podpora zavádzania nových, pravidelných leteckých spojení, ktorej zámerom je zvýšiť dostupnosť, atraktivitu a podiel prenocovaní zahraničných návštevníkov v Slovenskej republike.

Príspevok na rozvoj cestovného ruchu bude možné poskytnúť na základe žiadosti predkladanej na základe výzvy na predkladanie žiadostí, ktorá bude obsahovať špecifikáciu podmienok vo vzťahu k predkladaniu žiadostí.

**K bodu 27 [nadpis § 27j]**

Upravuje sa znenie nadpisu ustanovenia v nadväznosti na novelizačný bod 24.

**K bodom 28 až 30 [§ 27j ods. 1 až 3]**

Uvedenými novelizačnými bodmi dochádza k legislatívnym úpravám v nadväznosti  
na novelizačný bod 24 a k zosúladeniu ustanovenia § 27j s § 27b z terminologického hľadiska, ako aj z dôvodu zosúladenia pojmov vo vzťahu k adresátom, ktorým je daná pomoc určená.

**K bodom 32 a 40 [§ 28 písm. b) a § 30 ods. 3]**

V nadväznosti na zavedenú legislatívnu skratku pre dotáciu v § 27a ods. 1 písm. e) (novelizačný bod 24) dochádza i k legislatívnotechnickej úprave v § 28 písm. b) a § 30 ods. 3.

**K bodu 33 [§ 29 ods. 3 písm. e)]**

Vo vzťahu k náležitostiam zmluvy o poskytnutí dotácie sa v rámci podmienok poskytnutia dotácie dopĺňajú aj podmienky použitia dotácie, keďže súčasťou uvedenej zmluvy uzatvorenej medzi ministerstvom a organizáciou cestovného ruchu sú oba typy podmienok.

**K bodu 34 [§ 29 ods. 3 písm. f)]**

Ide o legislatívnotechnickú úpravu v nadväznosti na nesprávny odkaz na poznámku pod čiarou k odkazu 9a a tým aj na nesprávny právny predpis uvedený v poznámke pod čiarou.

**K bodu 35 [§ 29 ods. 4 písm. b)]**

Navrhovanou úpravou dochádza k úprave ustanovenia § 29 ods. 4 písm. b) tak, aby výpočet výšky dotácie krajskej organizácií zahŕňal aj prípad, kedy je oblastná organizácia členom viacerých krajských organizácií, na území ktorých pôsobí.

**K bodu 36 [§ 29 ods. 6]**

Zo znenia § 29 ods. 6 sa vypúšťa vnútorný odkaz na § 31a, ktorý už nie je pre uvedené ustanovenie relevantný, a zároveň sa toto ustanovenie dopĺňa o vnútorný odkaz na odsek 18, tzn. že právny nárok žiadateľ o dotáciu nemá ani vo vzťahu k dotácii pre prípad spolupracujúcich organizácií cestovného ruchu.

**K bodu 37 [§ 29 ods. 7 až 9]**

Vyplývajúc z odseku 7 dochádza k úprave podmienok predkladania žiadosti o poskytnutie dotácie (ďalej len „žiadosť“), v rámci ktorých sa upravujú prílohy, ktoré sa k žiadosti prikladajú.

Žiadateľ o poskytnutie dotácie (ďalej len „žiadateľ o dotáciu“) ako prílohu žiadosti predkladá buď podľa odseku 7 písm. a) iba „vlastný“ projekt zameraný na realizáciu aktivít podľa odseku 20, alebo podľa odseku 7 písm. b) v nadväznosti na odsek 17, t. j. ak ide o možnosť spolupráce organizácií cestovného ruchu nastavenú vo výzve na predkladanie žiadostí (ďalej len „výzva“), môže v rámci žiadosti predložiť „vlastný“ projekt podľa odseku 7 písm. a) a súčasne projekt, ktorý žiadateľ o dotáciu predkladá v postavení spolupracujúcej organizácie cestovného ruchu podľa odseku 7 písm. b), alebo žiadateľ o dotáciu na účely spolupráce predloží v rámci jednej žiadosti iba projekt v postavení spolupracujúcej organizácie podľa odseku 7 písm. b). Organizácie cestovného ruchu majú teda v závislosti od nastavenia výzvy ministerstvom uvedené tri možnosti predloženia projektov v rámci jednej žiadosti. Pôvodne predkladané čestné vyhlásenia žiadateľa o dotáciu s výnimkou čestného vyhlásenia žiadateľa o dotáciu o tom, že nie je v likvidácii, sa nahrádzajú dokladmi preukazujúcimi splnenie podmienok podľa zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov (ďalej len „zákon č. 523/2004 Z. z.“) a údajom potrebným na vyžiadanie výpisu z registra trestov, čím dochádza k zosúladeniu podmienok, za ktorých možno žiadateľovi o dotáciu poskytnúť dotáciu, so zákonom č. 523/2004 Z. z. K predloženiu žiadosti ministerstvo ustanovuje novú povinnosť pre žiadateľa o dotáciu písomne preukázať formou čestného vyhlásenia, že má na financovanie projektu, na ktorý požaduje dotáciu, zabezpečené spolufinancovanie z vlastných alebo iných zdrojov, pričom sa ustanovuje, že spolufinancovanie musí mať zabezpečené najmenej vo výške 5% z celkového rozpočtu projektu.

Odsek 8 stanovuje povinné prílohy projektu, ktoré sú jednotné pre projekt žiadateľa o dotáciu podľa odseku 7 písm. a), ako aj pre projekt žiadateľa o dotáciu ako spolupracujúcej organizácie podľa odseku 7 písm. b).

Podľa nového znenia odseku 9 sa bude predkladanie žiadostí realizovať už na základe výzvy, pričom sa zároveň určuje lehota pre ministerstvo, v ktorej výzvu zverejní na svojom webovom sídle.

**K bodu 38 [§ 29 ods. 10 až 19]**

Odsek 10 určuje minimálne podmienky, ktoré má výzva obsahovať.

Navrhovaná právna úprava v odsekoch 11 až 16, ktorá vyplýva z aplikačnej praxe, upravuje spôsob posudzovania a vyhodnocovania žiadostí prostredníctvom najmenej päťčlennej komisie ako poradného orgánu ministra cestovného ruchu a športu Slovenskej republiky (ďalej len „minister“). Ustanovujú sa dôvody zaujatosti člena komisie, pre ktoré je člen komisie vylúčený z posudzovania a vyhodnocovania žiadosti žiadateľa o dotáciu. Po posúdení a vyhodnotení žiadostí komisiou a na základe jej vyhodnotenia o poskytnutí dotácie a o jej výške rozhoduje minister. Podrobnosti vo vzťahu ku komisii ustanoví štatút vydaný ministerstvom. Odsek 16 zároveň stanovuje lehotu na poskytnutie dotácie, a to najneskôr do 90 dní od jej schválenia ministrom, namiesto pôvodnej lehoty 30 pracovných dní od schválenia dotácie. Navrhovaná právna úprava v odsekoch 17 a 18 rozširuje možnosť poskytnutia dotácie prostredníctvom už existujúceho funkčného nástroja financovania cestovného ruchu. Cieľom tejto právnej úpravy je motivovať organizácie cestovného ruchu k realizácii partnerských aktivít, vytváraniu produktov líniového charakteru za účelom rozširovania a zvyšovania atraktivity spravovaného územia v pôsobnosti participujúcich organizácií cestovného ruchu. Vo vzťahu k spolupráci organizácií cestovného ruchu, ktorej možnosť určuje ministerstvo vo výzve, sa precizuje proces predkladania žiadostí a projektov, ktoré sú ich prílohou, zo strany spolupracujúcich organizácií cestovného ruchu v nadväznosti na odôvodnenie uvedené v bode 37, t. j. organizácie cestovného ruchu v prípade spolupráce môžu predložiť žiadosť, ktorej prílohou bude projekt podľa odseku 7 písm. a) a súčasne projekt podľa odseku 7 písm. b), alebo žiadosť, ktorej prílohou bude výlučne projekt spolupracujúcej organizácie cestovného ruchu podľa odseku 7 písm. b). Odsek 18 stanovuje výšku možnej poskytnutej dotácie v závislosti od spôsobu predloženia žiadosti podľa odseku 17, pričom sa zároveň v odseku 19 ustanovuje, že ministerstvo môže poskytnúť dotáciu na „spolupracujúci“ projekt najviac vo výške 50 % z výšky dotácie podľa odseku 4 v úhrne na všetky „spolupracujúce“ projekty predložené žiadateľom v rámci jednej žiadostí. Bez ohľadu na to, koľko projektov podľa odseku 7 písm. b) žiadateľ v rámci jednej žiadosti predloží, teda nemôže výška dotácie pre tohto žiadateľa určená pre „spolupracujúce“ projekty prekročiť úhrnne 50 % z výšky dotácie podľa odseku 4.

**K bodu 39 [§ 29 ods. 21]**

Nakoľko vzor žiadosti o poskytnutie dotácie, náležitosti projektu a podmienky použitia dotácie budú súčasťou výzvy a zároveň podmienky použitia dotácie budú aj súčasťou zmluvy o poskytnutí dotácie, nebude potrebné tieto náležitosti ustanoviť všeobecne záväzným právnym predpisom.

**K bodu 41 [§ 31 ods. 2]**

Ide o legislatívnotechnickú úpravu z dôvodu komplexnej úpravy poskytnutia dotácie  
v § 29.

**K bodu 42 [§ 31j]**

Ide o doplnenie zrušovacieho ustanovenia, v ktorom sa zrušuje výnos z 10. februára 2014 č. 04210/2014/B710-SCR/8331-M, ktorým sa ustanovuje vzor žiadosti o poskytnutie dotácie organizáciám cestovného ruchu a náležitosti projektu (oznámenie č. 33/2014 Z. z.), nakoľko vzor žiadosti o poskytnutie dotácie, náležitosti projektu a podmienky použitia dotácie budú súčasťou výzvy a zároveň podmienky použitia dotácie budú aj súčasťou zmluvy o poskytnutí dotácie.

**K Čl. II**

**K bodu 1 [§ 3 písm. d)]**

Vzhľadom na skutočnosť, že prijatím zákona č. 7/2024 Z. z., ktorým sa mení a dopĺňa zákon č. 575/2001 Z. z. o organizácii činnosti vlády a organizácii ústrednej štátnej správy   
v znení neskorších predpisov a ktorým sa menia a dopĺňajú niektoré zákony, prešla pôsobnosť v oblasti cestovného ruchu z Ministerstva dopravy Slovenskej republiky na ministerstvo, pričom ministerstvo už nebude poskytovať investičnú pomoc pre oblasť cestovného ruchu, je potrebné vypustiť Ministerstvo dopravy Slovenskej republiky zo zákona č. 57/2018 Z. z.   
o regionálnej investičnej pomoci a o zmene a doplnení niektorých zákonov v znení neskorších predpisov ako poskytovateľa investičnej pomoci pre oblasť cestovného ruchu.

**K bodu 2 [§ 16 ods. 3]**

Ide o legislatívnotechnickú úpravu, ktorá reflektuje na novelizačný bod 1.

**K Čl. III**

Účinnosť návrhu zákona sa navrhuje 1. januára 2025.